CELEX: 52018PC0486
Language: el
Date: 2018-06-21
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.6.2018
            COM(2018) 486 final
            2018/0260(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (εφεξής: «οδηγία ΦΠΑ»), το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας για λόγους απλούστευσης της διαδικασίας είσπραξης του ΦΠΑ ή για λόγους πρόληψης ορισμένων μορφών φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 13 Νοεμβρίου 2017, η Ουγγαρία ζήτησε την άδεια να θεσπίσει ειδικό μέτρο παρέκκλισης από το άρθρο 287 της οδηγίας για τον ΦΠΑ που θα επιτρέπει την απαλλαγή από τον ΦΠΑ των υποκείμενων στον φόρο με ετήσιο κύκλο εργασιών που δεν υπερβαίνει τα 48 000 EUR.
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολές της 6ης Φεβρουαρίου 2018, σχετικά με το αίτημα που υπέβαλε η Ουγγαρία. Με επιστολή της 7ης Φεβρουαρίου 2018, η Επιτροπή κοινοποίησε στην Ουγγαρία ότι διέθετε όλες τις απαραίτητες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να εφαρμόζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας να απαλλάσσουν τους υποκείμενους στον φόρο των οποίων ο ετήσιος κύκλος εργασιών δεν υπερβαίνει ένα ορισμένο όριο. Η εν λόγω απαλλαγή σημαίνει ότι ο υποκείμενος σε φόρο δεν οφείλει να χρεώνει ΦΠΑ για τις παραδόσεις που πραγματοποιεί και, επομένως, δεν έχει δικαίωμα έκπτωσης του ΦΠΑ επί των εισροών.
            
            
               Σύμφωνα με το άρθρο 287 σημείο 12) της οδηγίας ΦΠΑ, η Ουγγαρία μπορεί να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 35 000 EUR σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της. Η Ουγγαρία ζητεί να αυξηθεί το κατώτατο όριο απαλλαγής από 35 000 EUR σε 48 000 EUR από την 1η Ιανουαρίου 2019. 
            
            
               Με βάση τις πληροφορίες που παρασχέθηκαν από την Ουγγαρία, η αύξηση του κατώτατου ορίου απαλλαγής από 35 000 EUR σε 48 000 EUR θα αυξήσει τον αριθμό των μικρών επιχειρήσεων που μπορούν να επωφεληθούν από τη μείωση του διοικητικού φόρτου και του κόστους συμμόρφωσης. Επιπλέον, δεδομένου ότι το όριο αυτό θα ευθυγραμμιστεί με άλλο κατώτατο όριο που αφορά τον φόρο εισοδήματος, οι μικρές επιχειρήσεις θα επωφελούνται από πλήρως απλουστευμένες φορολογικές ρυθμίσεις.
            
            
               Λαμβάνοντας υπόψη ότι η οικονομική ανάπτυξη έχει οδηγήσει σε σταθερή αύξηση των εσόδων, η αύξηση του προσωπικού ορίου απαλλαγής μπορεί να δικαιολογηθεί σύμφωνα με την Ουγγαρία. 
            
            
               Οι υποκείμενοι στον φόρο των οποίων ο κύκλος εργασιών δεν υπερβαίνει το κατώτατο όριο θα εξακολουθούν να έχουν τη δυνατότητα να είναι εγγεγραμμένοι για τους σκοπούς του ΦΠΑ.
            
            
               Λαμβάνοντας υπόψη ότι η Ουγγαρία έχει λάβει άδεια να απαλλάσσει από τον ΦΠΑ τους υποκειμένους στον φόρο με ετήσιο κύκλο εργασιών που δεν υπερβαίνει τα 35 000 EUR, καθώς και ότι έχει αξιολογήσει εκ νέου την κατάσταση, ένα υψηλότερο όριο φαίνεται να είναι αποδεκτό. Προτείνεται, συνεπώς, να επιτραπεί στην Ουγγαρία να αυξήσει το κατώτατο όριο απαλλαγής για τις ΜΜΕ από 35 000 EUR σε 48 000 EUR μέχρι τις 31 Δεκεμβρίου 2021 ή μέχρι την ημερομηνία από την οποία τα κράτη μέλη οφείλουν να εφαρμόσουν τυχόν εθνικές διατάξεις τις οποίες υποχρεούνται να υιοθετήσουν στην περίπτωση που θα εκδοθεί οδηγία για την τροποποίηση των άρθρων 281 έως 294 της οδηγίας 2006/112/ΕΚ, τα οποία διέπουν το ειδικό καθεστώς για τις μικρές επιχειρήσεις.
            
            
               •Συνοχή με τις ισχύουσες διατάξεις στον τομέα πολιτικής
            
            
               Ανάλογες παρεκκλίσεις έχουν εγκριθεί και για άλλα κράτη μέλη. Στο Λουξεμβούργο
                  2
                εγκρίθηκε κατώτατο όριο 30 000 EUR, στην Πολωνία
                  3
                και στην Εσθονία
                  4
                40 000 EUR, στην Ιταλία
                  5
                65 000 EUR, στην Κροατία
                  6
                45 000 EUR, στη Λετονία
                  7
                40 000 EUR και στη Ρουμανία
                  8
                88 500 EUR. 
            
            
               Οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να μπορούν να αξιολογηθούν τα αποτελέσματά τους. Επιπλέον, οι διατάξεις των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις τελούν σήμερα υπό επανεξέταση. Όπως είχε ανακοινωθεί στο σχέδιο δράσης για τον ΦΠΑ
                  9
               , καθώς και στο πρόγραμμα εργασίας της Επιτροπής για το 2017
                  10
               , παρουσιάστηκε πρόσφατα η πρόταση της Επιτροπής σχετικά με το καθεστώς για τις ΜΜΕ
                  11
               .
            
            
               Ως εκ τούτου, προτείνεται να χορηγηθεί το μέτρο παρέκκλισης και να αυξηθεί το κατώτατο όριο έως την 31η Δεκεμβρίου 2021 ή έως την ημερομηνία από την οποία τα κράτη μέλη οφείλουν να εφαρμόσουν τυχόν εθνικές διατάξεις τις οποίες υποχρεούνται να υιοθετήσουν στην περίπτωση που θα εκδοθεί οδηγία για την τροποποίηση των άρθρων 281 έως 294 της οδηγίας 2006/112/ΕΚ. 
            
            
               •Συνοχή με άλλες πολιτικές της Ένωσης
            
            
               Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις – Μια «Small Business Act» για την Ευρώπη»
                  12
                η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλοποιήσουν το υφιστάμενο ρυθμιστικό περιβάλλον.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Άρθρο 395 της οδηγίας ΦΠΑ. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αίτησής του και ουδόλως συνιστά υποχρέωση.
               
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή απλούστευση προς όφελος πρόσθετου αριθμού μικρών επιχειρήσεων υποκείμενων στον φόρο, αλλά και της φορολογικής διοίκησης.
            
            
               •Επιλογή της νομικής πράξης
            
            
               Προτεινόμενο μέσο: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, διότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Η παρούσα πρόταση βασίζεται σε αίτηση της Ουγγαρίας και αφορά μόνο το συγκεκριμένο κράτος μέλος.
            
            
               •Συλλογή και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               
                  Με την πρόταση εκτελεστικής απόφασης του Συμβουλίου επιτρέπεται στην Ουγγαρία να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 48 000 EUR, από την 1 Ιανουαρίου 2019. Οι υποκείμενοι στον φόρο των οποίων ο φορολογητέος κύκλος εργασιών δεν υπερβαίνει το όριο δεν απαιτείται να είναι εγγεγραμμένοι για τους σκοπούς του ΦΠΑ και, ως εκ τούτου, ο διοικητικός φόρτος τους θα μειωθεί ως αποτέλεσμα του μέτρου, δεδομένου ότι δεν θα είναι υποχρεωμένοι να τηρούν μητρώα ΦΠΑ ή να υποβάλουν δήλωση ΦΠΑ. 
               
            
            
               Σύμφωνα με την Ουγγαρία, το όριο των 48 000 EUR δεν θα έχει σημαντικές επιπτώσεις στην είσπραξη εσόδων από τον ΦΠΑ. Θα επηρεάσει περίπου 32 000 υποκείμενους στον φόρο, που αντιπροσωπεύουν το 10 % του συνόλου των υποκειμένων στον φόρο. Εάν όλα τα επιλέξιμα πρόσωπα έκαναν χρήση του αυξημένου κατώτατου ορίου, αυτό θα συνεπάγεται μια αμελητέα μείωση των εσόδων ΦΠΑ της τάξης του 0,52-0,65%.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει επιπτώσεις στον προϋπολογισμό της ΕΕ, διότι η Ουγγαρία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, ΕΥΡΑΤΟΜ) 1553/89 του Συμβουλίου.
            
         
         
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιλαμβάνει ρήτρα λήξης ισχύος.
            
            
               2018/0260 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  13
               , και ιδίως το άρθρο 395 παράγραφος 1 πρώτο εδάφιο,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 287 σημείο 12) της οδηγίας 2006/112/ΕΚ, η Ουγγαρία μπορεί να απαλλάσσει από τον φόρο προστιθέμενης αξίας (ΦΠΑ) τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 35 000 EUR σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της.
            
            
               (2)Με επιστολή που πρωτοκολλήθηκε στην Επιτροπή στις 13 Νοεμβρίου 2017, η Ουγγαρία ζήτησε την άδεια να εφαρμόσει ειδικό μέτρο παρέκκλισης από το άρθρο 287 σημείο 12) της οδηγίας 2006/112/ΕΚ προκειμένου να αυξηθεί το κατώτατο όριο απαλλαγής σε 48 000 EUR. Μέσω αυτού του ειδικού μέτρου, οι εν λόγω υποκείμενοι σε φόρο θα συνεχίσουν να απαλλάσσονται από ορισμένες ή από όλες τις υποχρεώσεις τους τις συναφείς με τον ΦΠΑ, οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ.
            
            
               (3)Ο καθορισμός υψηλότερου ορίου για το ειδικό καθεστώς των μικρών επιχειρήσεων, που προβλέπεται στα άρθρα 281 έως 294 της οδηγίας 2006/112/ΕΚ, αποτελεί μέτρο απλούστευσης διότι μπορεί να μειώσει σημαντικά τις υποχρεώσεις των μικρών επιχειρήσεων όσον αφορά τον ΦΠΑ.
            
            
               (4)Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολές της 6ης Φεβρουαρίου 2018, σχετικά με το αίτημα που υπέβαλε η Ουγγαρία. Με επιστολή της 7ης Φεβρουαρίου 2018, η Επιτροπή γνωστοποίησε στην Ουγγαρία ότι διέθετε όλες τις απαραίτητες πληροφορίες για την εξέταση του αιτήματος.
            
            
               (5)Η ζητούμενη παρέκκλιση συνάδει με τους στόχους πολιτικής της ανακοίνωσης της Επιτροπής «Προτεραιότητα στις μικρές επιχειρήσεις - Μια “Small Business Act” για την Ευρώπη», της 25ης Ιουνίου 2008).
                  14
               
            
            
               (6)Δεδομένου ότι η Ουγγαρία προσδοκά ότι η αύξηση του κατώτατου ορίου θα έχει ως αποτέλεσμα τη μείωση των υποχρεώσεων που απορρέουν από τον ΦΠΑ και, ως εκ τούτου, τη μείωση του διοικητικού φόρτου και του κόστους συμμόρφωσης για τις μικρές επιχειρήσεις, η Ουγγαρία θα πρέπει να εξουσιοδοτηθεί να εφαρμόσει το ειδικό μέτρο για περιορισμένο χρονικό διάστημα. Το ειδικό καθεστώς για τις μικρές επιχειρήσεις είναι προαιρετικό, επομένως οι υποκείμενοι στον φόρο θα εξακολουθούν να έχουν τη δυνατότητα να επιλέξουν τις κανονικές ρυθμίσεις ΦΠΑ. 
            
            
               (7)Δεδομένου ότι τα άρθρα 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις υπόκεινται σε επανεξέταση, είναι πιθανό ότι θα τεθεί σε ισχύ οδηγία που τροποποιεί τα άρθρα αυτά και η οποία θα καθορίσει ημερομηνία από την οποία τα κράτη μέλη οφείλουν να εφαρμόζουν τις εθνικές διατάξεις, πριν από την εκπνοή της περιόδου ισχύος της παρέκκλισης στις 31 Δεκεμβρίου 2021. Αν συμβεί αυτό, η παρούσα απόφαση θα πρέπει να παύσει να ισχύει.
            
            
               (8)Με βάση τις πληροφορίες που διαβίβασε η Ουγγαρία, η αύξηση του ορίου θα έχει αμελητέα μόνο επίπτωση στο συνολικό ποσό των φορολογικών εσόδων της Ουγγαρίας που εισπράττονται στο τελικό στάδιο της κατανάλωσης.
            
            
               (9)Η παρέκκλιση δεν θα έχει καμία επίπτωση στους ιδίους πόρους της Ένωσης που προέρχονται από τον φόρο προστιθέμενης αξίας, διότι η Ουγγαρία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού Council Regulation (ΕΟΚ, ΕΥΡΑΤΟΜ) αριθ. 1553/89 του Συμβουλίου
                  15
               ,
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 287 σημείο 12) της οδηγίας 2006/112/ΕΚ, επιτρέπεται στην  Ουγγαρία να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 48 000 EUR σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της. 
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2019 μέχρι την πρώτη χρονικά από τις ακόλουθες δύο ημερομηνίες:
            
            
               α)
                     την
                      31 Δεκεμβρίου 2021·
            
            
               β)
                     την ημερομηνία από την οποία τα κράτη μέλη οφείλουν να εφαρμόσουν τυχόν εθνικές διατάξεις τις οποίες υποχρεούνται να υιοθετήσουν στην περίπτωση που θα εκδοθεί οδηγία για την τροποποίηση των άρθρων 281 έως 294 της οδηγίας 2006/112/ΕΚ, τα οποία διέπουν το ειδικό καθεστώς για τις μικρές επιχειρήσεις.
            
            
               Άρθρο 3
            
            
               Η παρούσα απόφαση απευθύνεται στην Ουγγαρία. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        Εκτελεστική απόφαση (ΕΕ) 2017/319 του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 47 της 24.2.2017, σ. 7). 
               
               
                  
                     (3)
                  
                        Εκτελεστική απόφαση (ΕΕ) 2016/2090 του Συμβουλίου, της 21ης Νοεμβρίου 2016, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 324 της 30.11.2016, σ. 7).
               
               
                  
                     (4)
                  
                        Εκτελεστική απόφαση (ΕΕ) 2017/563 του Συμβουλίου, της 21ης Μαρτίου 2017, που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 80 της 25.3.2017, σ. 33).
               
               
                  
                     (5)
                  
                        Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (6)
                  
                        Εκτελεστική απόφαση (ΕΕ) 2017/1768, της 25ης Σεπτεμβρίου 2017, με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 250 της 28.9.2017, σ. 71).
               
               
                  
                     (7)
                  
                        Εκτελεστική απόφαση (ΕΕ) 2017/2408 του Συμβουλίου, της 18ης Δεκεμβρίου 2017, που επιτρέπει στη Δημοκρατία της Λετονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 342 της 21.12.2017, σ. 8).
               
               
                  
                     (8)
                  
                        Εκτελεστική απόφαση (ΕΕ) 2017/1855 του Συμβουλίου, της 10ης Οκτωβρίου 2017, με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 19).
               
               
                  
                     (9)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ - Προς έναν ενιαίο χώρο ΦΠΑ στην ΕΕ - Η ώρα των αποφάσεων, Βρυξέλλες, 7.4.2016, COM(2016)148 final.
               
               
                  
                     (10)
                  
                        Πρόγραμμα εργασίας της Επιτροπής 2017 - Δημιουργία μιας Ευρώπης που προστατεύει, ενδυναμώνει και υπερασπίζεται τους πολίτες της, Στρασβούργο, 25.10.2016, COM(2016)710 final
               
               
                  
                     (11)
                  
                        Πρόταση οδηγίας του Συμβουλίου για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς μικρών επιχειρήσεων, 18.1.2018, COM(2018) 21 final.
               
               
                  
                     (12)
                  
                        COM(2008)394 της 25ης Ιουνίου 2008.
               
               
                  
                     (13)
                  
                        ΕΕ L 347 της 11.12.2006, σ. 1.
               
               
                  
                     (14)
                  
                        Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών - «Προτεραιότητα στις μικρές επιχειρήσεις» - Μια «Small Business Act» για την Ευρώπη, Βρυξέλλες, 25.6.2008, COM(2008)394 final. 
               
               
                  
                     (15)
                  
                        Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (ΕΕ L 155 της 7.6.1989, σ. 9).